โรแบร์โต มาร์ซอน

โรแบร์โต มาร์ซอน (; 29 มิถุนายน ค.ศ. 1944 – 7 พฤศจิกายน ค.ศ. 2011) เป็นนักกีฬาหลายประเภทชาวอิตาลีที่เข้าร่วมการแข่งพาราลิมปิกฤดูร้อนสี่สมัย และคว้าเหรียญรางวัลพาราลิมปิกรวม 26 เหรียญ ซึ่งเขาสูญเสียการใช้ขาเมื่อต้นสนที่เขากำลังตัดล้มลงมาทับหลังของเขา

โดยเขาได้รับการรวมอยู่ในหอเกียรติยศวีซาพาราลิมปิกของคณะกรรมการพาราลิมปิกสากล

 ประวัติ 
มาร์ซอนเข้าร่วมการแข่งพาราลิมปิกเป็นครั้งแรกในฐานะตัวแทนประเทศอิตาลีในการแข่งครั้งที่สอง ที่โตเกียว ประเทศญี่ปุ่น เขาลงแข่งกีฬาสามประเภท ได้แก่ กรีฑา, วีลแชร์ฟันดาบ และว่ายน้ำ ซึ่งในด้านกรีฑาของปีนั้น เขาได้รับเหรียญทองสองเหรียญและเหรียญเงินสองเหรียญ โดยสร้างสถิติโลกใหม่ 24.20 เมตร ในประเภทพุ่งแหลนชาย คลาสซี รวมถึงจบอันดับที่สี่ในการแข่งว่ายน้ำฟรีสไตล์ทั้งสองรายการที่เขาลงแข่ง ในการแข่งฟันดาบสากลประเภทบุคคล มาร์ซอนได้รางวัลเหรียญเงินจากเอเปและเซเบอร์ แต่ในการแข่งร่วมกับเพื่อนร่วมชาติอย่างฟรันโก รอสซี และเรนโซ โรโก เขาก็ได้รางวัลเหรียญทองประเภทเอเปและรางวัลเหรียญทองแดงประเภทเซเบอร์มาครอง


ในการแข่งพาราลิมปิกฤดูร้อน 1968 ที่จัดขึ้น ณ เทลอาวีฟ ประเทศอิสราเอล มาร์ซอนได้รับการประกาศให้เป็นนักกีฬาดีเด่นของการแข่งดังกล่าวหลังจากคว้าเหรียญทองสิบเหรียญ โดยแบ่งเป็นรางวัลเหรียญทองจากกรีฑาสามเหรียญ, รางวัลเหรียญทองจากว่ายน้ำสามเหรียญ และรางวัลเหรียญทองจากวีลแชร์ฟันดาบสี่เหรียญ เขาได้รางวัลเหรียญทองในการแข่งว่ายน้ำทั้งหมดในวันเดียวกัน โดยชนะการแข่ง 50 เมตร ทั้งท่าฟรีสไตล์, ท่ากบ และท่ากรรเชียง รวมถึงเขาได้รางวัลเหรียญทองประเภทบุคคลจากการแข่งวีลแชร์ฟันดาบ ทั้งเอเป, ฟอยล์ และเซเบอร์ ตลอดจนเขาได้ร่วมทีมกับโจวันนี แฟร์ราริส, วิตโตรีโอ โลอี, ฟรันโก รอสซี และแกร์มาโน ซานารอตโต โดยเป็นฝ่ายชนะทีมชาติฝรั่งเศสด้วยผล 5–4 ในรอบชิงชนะเลิศ และคว้ารางวัลเหรียญทองให้แก่ทีมชาติอิตาลีในการแข่งฟอยล์ประเภททีม นอกจากนี้ เขาคว้ารางวัลเหรียญเงินในการแข่งเซเบอร์ประเภททีมร่วมกับแฟร์ราริสและซานารอตโต รวมถึงยังคว้ารางวัลเหรียญเงินในการแข่งเอเปประเภททีมร่วมกับโลอีและรอสซี เขาป้องกันแชมป์พุ่งแหลนและขว้างจักรพาราลิมปิกที่โตเกียวได้สำเร็จ รวมถึงเพิ่มรางวัลเหรียญทองกรีฑาเหรียญที่สามจากขว้างกระบอง และเหรียญทองแดงจากทุ่มน้ำหนัก

ส่วนใน ค.ศ. 1972 ของการแข่งพาราลิมปิกที่ไฮเดิลแบร์ค มาร์ซอนลงแข่งกรีฑาหนึ่งรายการ และวีลแชร์ฟันดาบสี่รายการ เขาจบอันดับที่สี่ในการแข่งขว้างจักร คลาส 4 ชาย โดยรางวัลเหรียญทองตกเป็นของยูจีน ไรเมอร์ จากแคนาดา นอกจากนี้ ในการแข่งขันเอเปประเภทบุคคล, เซเบอร์ประเภทบุคคล และเอเปประเภททีม เขาสามารถป้องกันแชมป์พาราลิมปิกไว้ได้ แต่ทีมอิตาลีของเขากลับพ่ายแพ้ต่อบริเตนใหญ่ในการคว้าเหรียญทองในการแข่งเซเบอร์ประเภททีม

การแข่งพาราลิมปิกครั้งสุดท้ายของมาร์ซอนคือใน ค.ศ. 1976 ที่โทรอนโต ประเทศแคนาดา เขาไม่สามารถคว้าเหรียญรางวัลในการแข่งกรีฑาหรือการแข่งวีลแชร์ฟันดาบประเภทบุคคล แต่สามารถคว้าเหรียญทองแดงในการแข่งขันเอเปทีมชาย จากนั้น เขาได้เป็นประธานของสหพันธ์กีฬาคนพิการแห่งประเทศอิตาลีตั้งแต่ ค.ศ. 1980 ถึง 1990 เขาเสียชีวิตใน ค.ศ. 2011 และใน ค.ศ. 2012 เขาได้รับการแต่งตั้งเข้าสู่หอเกียรติยศพาราลิมปิกนานาชาติ กระทั่งเมื่อวันที่ 14 พฤษภาคม ดาวเคราะห์น้อย 39795 มาร์ซอน ของดาวพฤหัสบดี ซึ่งนักดาราศาสตร์ที่สเปซวอตช์ค้นพบใน ค.ศ. 1997 ได้รับการตั้งชื่อเพื่อเป็นเกียรติแก่เขา

 อ้างอิง 


 แหล่งข้อมูลอื่น 


 Roberto Marson   at Memoria paralimpica
 Il pioniere primo italiano nella Hall of Fame 

หมวดหมู่:นักเทเบิลเทนนิสชายชาวอิตาลี
หมวดหมู่:นักว่ายน้ำพาราลิมปิกทีมชาติอิตาลี
หมวดหมู่:นักกรีฑาพาราลิมปิกทีมชาติอิตาลี
หมวดหมู่:นักฟันดาบวีลแชร์พาราลิมปิกทีมชาติอิตาลี
หมวดหมู่:นักฟันดาบสากลชายชาวอิตาลี